ΓΡΑΠΤΗ ΕΡΩΤΗΣΗ E-2780/97 υποβολή: Gianni Tamino (V) προς την Επιτροπή (1 Σεπτεμβρίου 1997)

Θέμα: Κοινοτική πρωτοβουλία LEADER και οι πόλεις Ιωάννινα και Ηγουμενίτσα

Λαμβάνοντας υπόψη ότι η περιοχή της Ηπείρου στην Ελλάδα, ζώνη του στόχου 1 και της οποίας η γεωργική οικονομία είναι πολύ σημαντική, είναι μια από τις πιο φτωχές κατ' απόλυτο τρόπο εντός της Ευρωπαϊκής Ένωσης, ότι τα εδάφη των πόλεων Ιωάννινα και Ηγουμενίτσα ( Ήπειρος) αποκλείσθηκαν από την κοινοτική πρωτοβουλία LEADER στην Ελλάδα, ότι οι τοπικές αρχές αυτών των δύο πόλεων αμφισβητούν τα κριτήρια που υιοθετήθηκαν για την επιλογή των εδαφών δικαιούχων του LEADER στην Ελλάδα. Ερωτάται η Επιτροπή:

1. Σε ποιόν ανήκει η ευθύνη της επιλογής των εδαφών δικαιούχων του LEADER στην Ελλάδα;

2. Ποιά κριτήρια χρησιμοποιήθηκαν κατά την επιλογή;

3. Γιατί αποκλείσθηκαν οι πόλεις Ηγουμενίτσα και Ιωάννινα;

4. Προτίθεται η Επιτροπή να κάνει χρήση των εξουσιών που διαθέτει για να εξακριβώσει εάν η επιλογή πραγματοποιήθηκε με αντικειμενικό τρόπο ή όχι, και εάν όχι, προτίθεται να προσδιορίσει ενδεχόμενες ατομικές ευθύνες κακής διαχείρισης στη διαδικασία επιλογής και να την επανεξετάσει;

Απάντηση του κ. Fischler εξ ονόματος της Επιτροπής (26 Σεπτεμβρίου 1997)

Όσον αφορά τις τέσσερις ερωτήσεις που έθεσε το Αξιότιμο Μέλος του Κοινοβουλίου σχετικά με τον αποκλεισμό των πόλεων Ιωάννινα και Ηγουμενίτσα από την κοινοτική πρωτοβουλία LEADER II, η Επιτροπή επιθυμεί να αναφέρει τα εξής:

1. Στην ανακοίνωση όσον αφορά το LEADER II ((ΕΕ C 180 της 1.7.1994 )) και ειδικότερα στο σημείο 15 της εν λόγω ανακοίνωσης, αναφέρεται σαφώς ότι η Επιτροπή δεν προτίθεται να παρέμβει στην επιλογή των σχεδίων και των δικαιούχων (τοπικές ομάδες και άλλοι συλλογικοί παράγοντες). Για σημαντικότερο λόγο η Επιτροπή δεν δύναται να παρέμβει στην επιλογή της εσωτερικής συνεργασίας εκάστης ομάδας.

2. Τα γενικά κριτήρια για την επιλογή των δικαιούχων του σχεδίου καθορίζονται επίσης στην ανακοίνωση, στο σημείο 16β αυτής, και οι προτεραιότητες αφορούν την καινοτομία, την επίδειξη και το μεταβιβάσιμο της τεχνογνωσίας, το τοπικό χαρακτήρα των σχεδίων και τη συμμετοχή του αγροτικού πληθυσμού της σχετικής περιοχής. Αυτή εξάλλου, σύμφωνα με το σημείο 8 της ανακοίνωσης, δεν πρέπει να υπερβαίνει κατά γενικό κανόνα 100.000 κατοίκους, ώστε να αποφευχθούν τα αποτελέσματα διάσπασης των χορηγουμένων κεφαλαίων.

3. Λαμβανομένων υπόψη των ανωτέρω, καθώς και του πρωταρχικού στόχου του LEADER II, που αφορά την ανάπτυξη των αγροτικών περιοχών, η Επιτροπή θεωρεί ότι η παρεμβολή των δύο αστικών περιοχών στο σχετικό σχέδιο της ομάδος LEADER, εκτός από την σημαντική υπέρβαση του κριτηρίου του πληθυσμού που αναφέρεται ανωτέρω, θα οδηγούσε τόσο σε παρέκκλιση σε σχέση με τους στόχους του LEADER II όσο και σε διάσπαση των δημοσίων ενισχύσεων.

4. Τα λειτουργικά προγράμματα των δικαιούχων του σχεδίου στο πλαίσιο του LEADER II στην Ελλάδα, απετέλεσαν αντικείμενο μίας εκ των προτέρων ανεξάρτητης αξιολόγησης, πριν από την έγκριση του ελληνικού προγράμματος από την Επιτροπή.

Οι όροι και τα κριτήρια επιλογής των διαφόρων δικαιούχων εξετάσθηκαν κατά το στάδιο αυτό, συμπεριλαμβανομένης για την ομάδα LEADER της εν λόγω περιοχής της Ηπείρου. Υπό τους όρους αυτούς, η Επιτροπή δεν έχει πλέον την πρόθεση να παρέμβει για να αναθεωρήσει τις πραγματοποιούμενες επιλογές.

Εξάλλου, λαμβανομένων υπόψη των ανωτέρω στοιχείων, γίνεται εύκολα κατανοητό για ποιό λόγο οι ενδιαφερόμενοι εταίροι (τοπική ομάδα, περιφερειακές και εθνικές αρχές) δεν επέλεξαν τις πόλεις Ιωάννινα και Ηγουμενίτσα.